**Χαιρετισμός Δημάρχου Λεβαδέων για Πολιτική Προστασία**

κύριε Γενικέ

κύριε περιφερειακέ διευθυντή της Ελληνικής Αστυνομίας

κύριε Πύραρχε της Πυροσβεστικής Υπηρεσίας

κύριε Εκπρόσωπε της Περιφερειακής Ενότητας Βοιωτίας

κύριε εκπρόσωπε του ΑΚΟΛ

Κυρίες και κύριοι εκπρόσωποι των φορέων

Αγαπητοί Εθελοντές της Ελληνικής Ένωσης Έρευνας και Διάσωσης

φίλες και φίλοι

σας καλωσορίζω στη σημερινή εκδήλωση για την ενημέρωση των δημοτών του Δήμου Λεβαδέων σχετικά με τον ρόλο της πολιτικής προστασίας και ειδικότερα για την εθελοντική δράση.

Ευχαριστώ και καλωσορίζω στη Λιβαδειά, τον Γενικό Γραμματέα Πολιτικής Προστασίας κ. Γιάννη Καπάκη που θα μας ενημερώσει για το έργο της Γενικής Γραμματείας Πολιτικής Προστασίας

Η πολιτική προστασία είναι ένα σύνολο ενεργειών, δράσεων και διαδικασιών που στοχεύει στην προστασία των ατόμων και του περιβάλλοντος από φυσικές ή ανθρωπογενείς καταστροφές.

Η κλιματική αλλαγή λόγω της αύξησης της θερμοκρασίας του πλανήτη, επιφέρει μεγάλες και σημαντικές αλλαγές των φυσικών φαινομένων. Οι επιπτώσεις απασχολούν έντονα την διεθνή κοινότητα που αναζητά τρόπους και συμφωνίες για την μείωση αυτών των φαινομένων αλλά και την μείωση των κινδύνων καταστροφής.

Η μείωση των κινδύνων καταστροφής μπορεί να επιτευχθεί μόνο με τον σχεδιασμό των κατάλληλων μέτρων σε επίπεδο του ολοκληρωμένου κύκλου διαχείρισης μίας καταστροφής:

πρόληψη-ετοιμότητα-αντιμετώπιση-αποκατάσταση ανασυγκρότηση.

Ο σχεδιασμός της πολιτικής προστασίας απαιτεί την συμμετοχή όλων των επιπέδων δημόσιας διοίκησης, εθνικό - περιφερειακό -τοπικό, αλλά και όλων των φορέων και οργανισμών καθώς και την απαραίτητα συμμετοχή των πολιτών.

Ο εθελοντισμός όπως γνωρίζουμε όλοι μας αποτελεί τον πλέον σημαντικό παράγοντα για την ενίσχυση της κοινωνικής συνοχής, καθώς ευαισθητοποιημένοι πολίτες όλων των ηλικιών με υψηλό αίσθημα προσφοράς δείχνουν την αλληλεγγύη τους για την αντιμετώπιση σοβαρών κοινωνικών, περιβαλλοντικών και άλλων προβλημάτων που ταλαιπωρούν τη σύγχρονη κοινωνία και ειδικά τα πλέον ευάλωτα μέλη αυτής.

Ο εθελοντισμός στον τομέα της πολιτικής προστασίας αποκτά μια επιπλέον βαρύτητα, καθώς η ανάγκη για άμεση παρέμβαση και αντιμετώπιση των κρίσεων απαιτεί πολλές φορές εκπαιδευμένες δυνάμεις που θα επιχειρήσουν άμεσα και αποτελεσματικά.

Στο σημείο αυτό θα πρέπει να ευχαριστήσω ιδιαίτερα τα μέλη της Ελληνικής Ένωσης Έρευνας και Διάσωσης Βοιωτίας, για την ενεργή συμμετοχή τους και την πολύτιμη βοήθεια που προσφέρουν σε κάθε περίπτωση που τους ζητείται η συνδρομή τους. είναι συγκινητική η αυταπάρνηση των εθελοντών όχι μόνο κατά την διάρκεια μίας επιχείρησης αλλά και στο καθημερινό επίπεδο επιφυλακής. Ο Δήμος οφείλει πολλά στους εθελοντές του.

Όσον αφορά στον Δήμο Λεβαδέων, στο πλαίσιο της πολιτικής προστασίας συνεργάζεται με όλους τους εμπλεκόμενους φορείς του Νομού έτσι ώστε με το συντονισμό κοινών δράσεων να αντιμετωπίζονται έγκαιρα και αποτελεσματικά οι συνέπειες που προκαλούνται από έκτακτες καταστάσεις.

Ο Δήμος μεριμνά έτσι ώστε να βρίσκονται σε ετοιμότητα οι εμπλεκόμενοι υπάλληλοι και σε καλή κατάσταση όλα τα απαραίτητα μηχανήματα του Δήμου, ενώ προχωρά σε μίσθωση μηχανημάτων, τα οποία δεν διαθέτει ή που χρειάζονται κατά περίπτωση, για την αντιμετώπιση των έκτακτων συνθηκών.

Συγκεκριμένα, λόγω της αντιπυρικής περιόδου στην οποία βρισκόμαστε, οι υπηρεσίες του Δήμου μεριμνούν για τον καθαρισμό δασικών και αγροτικών δρόμων, πραγματοποιούν αποψιλώσεις των κοινόχρηστων χώρων αλλά και ιδιωτικών οικοπέδων αν κριθεί απαραίτητο.

Τηρεί μητρώο και έχει αναρτήσει τους χάρτες, όλων των χώρων καταφυγής και καταυλισμού σε περίπτωση σεισμού, σε όλες τις Τοπικές Κοινότητες του Καλλικρατικού Δήμου και γενικά συμβάλλει με κάθε πρόσφορο τρόπο στην ενημέρωση των πολιτών για θέματα πολιτικής προστασίας.

Επίσης, κάθε χρόνο συντάσσει αναλυτικά μνημόνια ενεργειών και δράσεων για κάθε φαινόμενο ξεχωριστά (χιόνια, πλημμύρες, πυρκαγιές, σεισμοί), ως οφείλει από τον εθνικό σχεδιασμό, τα οποία αποστέλλονται σε όλους τους εμπλεκόμενους φορείς. Περιγράφονται αναλυτικά οι δράσεις στις οποίες οφείλει να προβεί ο Δήμος για την αντιμετώπισή τους και πάντα με γνώμονα την προστασία της ζωής και της περιουσίας των δημοτών.

Ευχαριστώ για μία ακόμη φορά την Ελληνική Ένωση Έρευνας και Διάσωσης για την διοργάνωση της εκδήλωσης που στοχεύει στην ενημέρωση, την ευαισθητοποίηση και την ενεργοποίηση των δημοτών.

Σας ευχαριστώ.